alexandrainst/scandi-wiki huggingface dataset:
Sandsíli

Sandsíli eða marsíli (fræðiheiti: Ammodytes marinus) er fiskur af sandsílaætt. Það er afar líkt marsíli. Sandsíli byrjar að hrygna eins árs gamalt. Sandsíli er mikilvæg fæða margra nytjafiska, sjávarspendýra og sjófugla. Mikilvirkustu afræningjar sandsílis eru makríll og þorskfiskar en veiðar sela og sjófugla skipa minna máli. Framboð af sandsíli hefur áhrif á fuglastofna, sérstaklega eru  kría og rita viðkvæmar fyrir skorti á sandsílum.

Sandsílastofn við Ísland 

Árið 2005 áttu margar fuglategundir við Ísland erfitt með að koma ungum á legg og var orsökin m.a. talin skortur á sandsílum. Rannsóknir við Íslandsstrendur benda til að nýliðun sandsílis 2005 og 2006 hafi brugðist og virðist sandsílastofn við Ísland fara minnkandi. Stofn sandsílis við Vestmannaeyjar virðist hafa orðið fyrir áfalli sem nánast þurrkaði hann út. Tilgátur um hvað valdi hnignun á stofni sandsíla við Ísland og lítilli nýliðun 2005 og 2006 eru m.a. að ákveðin veiðarfæri(dragnót) hafi áhrif, aukið afrán á eggjum, seiði eða fullorðnum sandsílum t.d. af völdum stærri árganga af ýsu og lýsu, skötusel og síld. Einnig er talið mögulegt að aukið afrán á sandsíli stafi af því að helstu afræningja skorti aðra fæðu svo sem loðnu. Talið er að breytingar á sjávarhita og seltu séu aðalorsakavaldar nýliðunarbrests sandsílis 2005 og 2006 en rannsóknir fara nú fram á því. Á veturna liggja hrogn sandsíla í dvala og ræðst þroski þeirra á samspili hita, seltu og birtu og þar með hvenær klak verður. Seiðin sem klekjast út þurfa strax að finna fæðu og ef hlýnun sjávar hefur valdið því að klak verður fyrr án þess að hafa haft eins áhrif á fæðuhóp seiðanna þá er hætta á að seiðin svelti. Straumar og veðurfar geta líka haft áhrif á hvernig seiðin reka um hafið og hvernig þau komast af.

Heimildir 

 
 Rannsóknir á sílum á Íslandsmiðum

Sandsílaætt
Sandsílaætt

Sandsílaætt (fræðiheiti Ammodytidae) eru ætt mjósleginna fiska eða síla. Latneska nafnið Ammodytes  vísar til þess að sílin leita í sand til að forðast sjávarföll.

Við Ísland finnast þrjár tegundir fiska af sandsílaætt, það eru sandsíli, strandsíli og trönusíli.

Sandsílaætt
Borrar
Trönusíli

Trönusíli (fræðiheiti:  Hyperoplus lanceolatus) er fiskur af sandsílaætt. Fiskurinn getur orðið allt að 35 sm langur.

Rannsókn á flundru í Borgarfirði bendir til þess að trönusíli séu meðal algengustu fæðutegunda flundru. Lýsa étur einnig trönusíli.

Tilvísanir

Sandsílaætt
Norrænar orkurannsóknir

Norrænar orkurannsóknir (Nordisk Energiforskning) er norræn stofnun sem fjármagnar orkurannsóknir á Norðurlöndunum og nálægum svæðum. Stofnunin er fjármögnuð af Norrænu ráðherranefndinni.

Norrænar orkurannsóknir eiga sinn uppruna í verkefnum á sviði orkurannsókna innan Norræna rannsóknarráðsins (nú NordForsk) sem hófust um miðjan níunda áratuginn. Stofnunin sjálf var sett á fót 1999 og aðsetur hennar eru í Osló.

Tenglar
 Vefsíða Norrænna orkurannsókna  (á norsku)
 Um Norrænar orkurannsóknir á Norden.org (á íslensku)

Norðurlönd
Norræna ráðherranefndin
Norrænt samstarf
Sushi

Sushi er litríkur fiskréttur sem er upprunninn í Japan. Meginuppistaðan í sushi eru smágerð hrísgrjón, soðin og blönduð ediki og sykri, og hrátt sjávarfang (fiskur, rækjur, hrogn o.s.frv.). Sushi er oftar en ekki mikið augnayndi, og samanstendur af allavega litlum bitum, sem eru upprúllaðir eða hlaðnir, og nefnast þeir t.d.: nigri, maki og temaki. Sushi er borðað með sojasósu, wasabi og hráu engiferi, en það er notað til að hreinsa munninn milli bita. Hrár fiskurinn, sem notaður er í sushi, og sem stundum er borðaður sér, nefnist sashimi.

Fiskréttir
Japönsk matargerð
Þorkell Fjeldsted

Þorkell Fjeldsted (1740 – 19. nóvember 1796) var íslenskur lögfræðingur sem var lögmaður í Færeyjum og Noregi og amtmaður og stiftamtmaður í Noregi.

Þorkell var fæddur á Felli í Sléttuhlíð, sonur séra Jóns Sigurðssonar og konu hans Þorbjargar Jónsdóttur, og tók sér ættarnafnið Fjeldsted eftir fæðingarstað sínum. Hann útskrifaðist úr Frúarskóla í Kaupmannahöfn 1758 og lauk lögfræðiprófi frá Kaupmannahafnarháskóla 1762. Árið eftir varð hann málflutningsmaður í hæstarétti og 1769 lögmaður í Færeyjum. 

Árið 1772 var hann skipaður amtmaður í Finnmörku og síðan á Borgundarhólmi og frá 1780 í Kristjánssandsumdæmi í Suður-Noregi. Þegar hann var þar hafði Magnús Stephensen vetursetu hjá honum 1783-1784, þegar skip sem hann hafði ætlað með til Íslands hraktist til baka vegna veðurs og mun þá hafa skrifað upp eftir konu hans hluta þeirra uppskrifta sem urðu uppistaðan í fyrstu íslensku matreiðslubókinni.

Stiftamtmaður í Þrándheimsstifti og amtmaður í Þrándheimsamti varð Þorkell 1786. Hann var einn nefndarmanna í Landsnefndinni fyrri 1770-1771. Hann lést í Kaupmannahöfn og hafði þá skömmu áður verið skipaður í dönsku aðalpóststjórnina. Kona Þorkels var dönsk. Dóttursynir þeirra voru stiftamtmennirnir Peter Fjeldsted Hoppe (1824-1829) og Torkil Abraham Hoppe (1841-1847).

Heimildir 

Amtmenn í Noregi
Íslenskir lögfræðingar
Stiftamtmenn í Noregi
Lögmenn Færeyja
Læmingi

Læmingi (Lemmus) er ættkvísl nagdýra af ætt stúfmúsa. Þeir eru kallaðir ekta læmingjar á sumum málum en til eru nokkrar aðrar ættkvíslir læmingja. Útbreiðsla þeirra er á holarktíska svæðinu aðallega í freðmýrum. Lengd læmingja er frá 10-13.5 sm. og þyngd er á bilinu 40-112 gr. Litur þeirra er brúnn eða grár. Ólíkt læmingjum af ættkvísl Dicrostonyx fá ekta læmingjar ekki vetrarlit.

Nagdýr
Karl Steingrímsson

Karl Steingrímsson (oftast nefndur Kalli í Pelsinum) er íslenskur athafnamaður og hefur um árabil verið meðal umsvifamestu manna í fasteignabransanum á Íslandi. Hann er þekktastur meðal almennings sem eigandi Pelsins í Reykjavík. Hann á líka fasteignafélagið Kirkjuhvol og Sundafasteign. Skuldir og ábyrgðir félaga í eigu Karls og fjölskyldu hans vegna hina ýmsu fasteigna á þeirra snærum nema á bilinu 3 til 4 milljörðum króna samkvæmt nýjustu opinberu gögnum.  Í byrjun árs 2010 seldu Karl og Aron sonur hans kínverska sendiráðinu Skúlagötu 51 fyrir 870 milljónir króna. Þetta gerðu þeir á sama tíma og bönkum, sem eiga veð í húseigninni, var kynnt 575 milljóna króna tilboð frá indversku félagi. Húseignin er yfirveðsett Íslandsbanka, Arion banka og þrotabúi Glitnis og íhuga bankarnir málshöfðun gegn feðgunum.

Tilvísanir

Tenglar 
 Fasteignafélagið Kirkjuhvoll - Heimasíða 
 Tryggvagötu 18 - Heimasíða 
 Talinn hafa blekkt þrjá banka við sölu Skúlagötu 51 til kínverska sendiráðsins. Íhuga riftun; af Eyjunni.is 15.1 2010 
 Kalli í Pelsinum grunaður um fjársvik og skuldar þrjá milljarða; af Vísi.is 20. jan. 2010
  Efnahagsbrotadeild leggur hald á tæplega 100 milljónir króna: Kalli í Pelsinum og sonur yfirheyrðir; af Pressunni.is 19. jan. 2010 
 Kalli í Pelsinum og sonur yfirheyrðir; af Vísi.is 19. jan. 2010
 Kalli í Pelsinum yfirheyrður; af DV.is 19. janúar 2010 
 Kalli í Pelsinum kaupir eyju;af Vísi.is 02. okt. 2007
 Lúxusíbúðir Kalla í Pelsinum seldar ríkum útlendingum; grein í Fréttablaðinu 3. des. 2008
 26 íbúðir í nýbyggingu við Tryggvagötu; af Mbl.is 22. nóvember, 2005
 Fasteignir Kirkjuhvoll sf. kaupir Naustið; af Mbl.is  29. júlí, 1994
Myntkörfulán

Myntkörfulán er bankalán í íslenskum krónum, þar sem höfuðstóll og afborganir eru miðað við gengi ýmissa gjaldmiðla, mismikið eftir því hvernig samið er um við lánasamning. Á árunum fyrir bankahrunið voru myntkörfulán mjög vinsæl á Íslandi, en eftir hrunið létu margir frysta lánin. Í kjölfar hrunsins leituðu menn til dómsstóla. Dómar hafa fallið á báða vegu, þar sem dæmt hefur verið um ólögmæti þess að gengisbinda lánið við myntkörfu þar sem lög um vexti og verðtryggingu mæli fyrir um að einungis sé heimilt að verðtryggja lánsfé með hliðsjón af vísitölu neysluverðs.

Myntkörfulán komust fyrst í umræðuna á Íslandi árið 1998, en þau urðu fyrst vinsæl á veltiárunum, eftir sölu bankanna um aldamótin. En ekki voru allir sem mæltu með þeim án þess að nefna fyrirvarana. Í viðtali við Fréttablaðið árið 2004 sagði Guðjón Rúnarsson, framkvæmdastjóri samtaka banka og verðbréfafyrirtækja, „að þó svo að myntkörfulán kunni við fyrstu sýn að virðast mun hagstæðari en lán í krónum þá væri vert að hafa í huga að þau feli í sér áhættu. Það sýnir ekki rétta mynd að reikna slíkt lán út frá óbreyttum forsendum miðað við daginn í dag. Gengið hreyfist til og frá og svo geta vextir líka breyst erlendis, rétt eins og hér heima“.

Þann 3. desember 2009 féll dómur um lögmæti myntkörfuláns en þann 12. febrúar 2010 dæmdi Héraðsdómur Reykjavíkur myntkörfulán í bilalánssamningum ólögmætt og varð til þess að óskað var eftir fundi í viðskiptanefnd Alþingis sem og að málið verði rætt í utandagskrárumræðu á þingi.

Gjaldeyrislán eru lán veitt af banka í öðrum gjaldeyri en þeim, sem notaður er í landinu, sem bankinn starfar í.

Tilvísanir

Tenglar 
 Fréttaskýring: Tveir ólíkir dómar um myntkörfulán; af Vb.is 2. mars 2010
 Héraðsdómur: Myntkörfulánið var löglegt; af Dv.is 3. desember 2009
 Myntkörfulán lögleg fyrir héraðsdómi en málið skal alla leið til Hæstaréttar; af Eyjunni.is 9.12 2009
 Nokkur orð um ,,myntkörfulán“; af heimasíðu Lögmenn Laugardal 
 Myntkörfuláni bankastjóra Íslandsbanka skuldbreytt. Betri kjör en öðrum eru boðin?; af Eyjunni.is 6.7 2009 
 Miðað við gengi Seðlabanka í myntkörfuláni; af Mbl.is 17.10. 2008
 Húsnæðislán með erlendum vöxtum; grein í Fréttablaðið 2003
 Ráðdeild borgar sig; grein í Vísbending 2004

Viðskiptafræði
Hagfræði
Brugghús

Brugghús (stundum kallað ölgerð sem getur þó einnig átt við gosdrykkjaverksmiðju) er verksmiðja sem bruggar (og markaðssetur) bjór. Árið 1908 kom til tals að íslenska ríkið myndi stofnsetja brugghús, en ekkert varð úr því. 

Orðið hituhús er gamalt orð og er í orðabókum útskýrt sem hús sem bruggað var í og þá aðallega á stórbýlum. Á söguöldinni höfðu líklega örfáir sérstök ölhituhús á Íslandi. Ölið var því víða hitað í eldahúsum og jafnvel úti á víðavangi eins og t.d. átti sér stað á Sturlungaöld í Stafholti, þegar Þorgils Skarði var handtekinn. Í Sturlungu stendur: 
Þat höfðusk menn at í Stafaholti um nóttina, at húsfreyja var at ölgerð, ok með henni Björn Sigurðarson ræðismaður, ok höfðu úti hitueldinn, því at þau vildu eigi gera reyk at mönnum: ok voru því dyr allar opnar, er þau fóru jafnan út ok inn.

Íslensk brugghús 
 Bruggsmiðjan (stofnuð 2005)
 Mjöður ehf. (stofnaður 2007)
 Víking hf (stofnað 1939 sem Efnagerð Siglufjarðar, varð Efnagerð Akureyrar 1962 og hóf ölframleiðslu sem Sana hf 1966, sameinaðist Sanitas undir merkjum þess 1978, varð Víking hf árið 1994, sameinaðist Sól hf 1997 og varð Sól-Víking, sameinaðist Vífilfelli undir merkjum þess 2001)
 Sanitas (stofnað í Reykjavík 1905, sameinaðist Sana og flutti til Akureyrar 1978 og hóf þá fyrst ölframleiðslu)
 Vífilfell (stofnað 1942, sameinaðist Sól-Víking undir merkjum Vífilfells og hóf þá fyrst ölframleiðslu)
 Ölgerðarhúsið Reykjavík, starfaði 1912-1915
 Ölgerðin Egill Skallagrímsson (stofnuð 1913)
 Ölgerðin Óðinn (stofnuð 1944)
 Ölgerðin Þór (stofnuð 1930, sameinaðist Agli 1932)
 Ölvisholt brugghús (stofnað 2007)
 Gæðingur Öl (stofnað 2011)

Tilvísanir

Tenglar 
 Bitte ein Bit!; grein í Tímanum 1983
Magnús Hj. Magnússon

Magnús Jörundur Hjaltason Magnússon, jafnan skrifaður Magnús Hj. Magnússon (6. ágúst 1873 -  30. desember 1916) var skáld og fræðimaður. Magnús var fæddur og uppalinn á Vestfjörðum, og dvaldi þar lengstum.  Hann stundaði alla ævi skáldskap og vísnagjörð, siðar fleiri ritstörf, og hélt dagbók í mörg ár sem síðar varð Halldóri Laxness uppspretta að Heimsljósi. 

Magnús var fæddur að Tröð í Súðavíkurhreppi, en uppalinn í Önundarfirði. Hann var þreklítill og heilsuveill í æsku, en bráðgjör að gáfum, húslestrarfær 6 vetra og byrjaður að búa til vísur. Hann las hverja bók, sem hann náði í og safnaði sér þannig ýmsum fróðleik. Rímum og alþýðukveðskap varð hann snemma handgenginn og tók jafnframt að stunda skáldskap og vísnagjörð, siðar fleiri ritstörf, og hélt dagbók í mörg ár. 

Magnús unni ritstörfum og lagði kapp á þau, að hætti fræðimanna fyrri tíma. Þau voru honum hvíld frá erfiði, skemmtun í tómstundum, fróun í sjúkdómi og armæðu. Hann ritaði því og las þegar hann komst höndunum undir „sér til hugarhægðar en hvorki sér til lofs né frægðar". Hann hélt sér lítt á lofti; bældi örbyrgð og lasleiki hann niður, enda var honum allt yfirlæti fjarri skapi. 

Magnús bjó með Guðrúnu Önnu Magnúsdóttur en gat ekki gifst henni þar sem hann hafði þegið sveitarstyrk og þurfti að greiða hann upp til að mega ganga í hjónaband. Það tókst honum aldrei og voru þau í óvígðri sambúð til æviloka og áttu saman sex börn en aðeins tvö komust á legg. Magnús stundaði barnakennslu öðru hverju. Árið 1910 var hann dæmdur í eins árs fangelsi fyrir nauðgun, en hann hafði misnotað stúlkubarn sem var nemandi hans, og sat hann dóminn af sér í fangelsinu í Reykjavík.

Magnús var helsta fyrirmyndin að Ólafi Kárasyni Ljósvíkingi í Heimsljósi eftir Halldór Laxness, sem nýtti sér dagbækur Magnúsar. Árið 1956 gaf Gunnar M. Magnúss út ævisögu Magnúsar og kallaði hana Skáldið á Þröm. Og árið 1998 komu dagbækur Magnúsar út undir heitinu Kraftbirtingarhljómur guðdómsins.

Tenglar 
 Magnús Hj. Magnússon; grein í Vestra 1917
 Magnús Hj. Magnússon; grein í Nirði 1917
 Skósmíðanemar og skáld; grein í Þjóðviljanum 1953

Íslensk skáld
Omar Benson Miller

Omar Miller (fæddur Omar Benson Miller; 7. október 1978) er bandarískur leikari. Hefur hann leikið í mörgum smáhlutverkum í sjónvarpi og kvikmyndum.

Einkalíf 
Omar ólst upp í Anaheim Hills í Kaliforníu og útskrifaðist hann frá Canyon High School. Stundaði hann síðan nám við San Jose-ríkisháskólann í San Jose, Kaliforníu.

Ferill 
Omar kom first fram fyrir sjónir áhorfenda í kvikmyndinni The Bald Witch Project frá árinu 1999.
Síðan þá hefur hann komið fram í sjónvarpsþáttum og kvikmyndum á borð við: Sex, Love & Secrets, American Pie Presents: Band Camp, Get Rich or Die Tryin, The Express og 8 Mile. 

Miller lék myndlistarsérfræðinginn Walter Simmons í CSI: Miami frá 2009-2012.

Kvikmyndir og sjónvarp

Tilvísanir

Heimildir 
 
 
 http://www.cbs.com/primetime/csi_miami/bio/omar_miller/bio.php

Tenglar 
 

Miller, Omar
Eddie Cibrian

Edward Bryant „Eddie“ Cibrian (fæddur 16. júní 1973) er bandarískur leikari sem er þekktastur fyrir hlutverk sín í Invasion, Third Watch og CSI: Miami.

Einkalíf 
Cibrian er einkabarn og er af kúbönskum-amerískum uppruna. 
Byrjaði leikferil sinn 12 ára gamall, þegar hann lék í Coca-Cola auglýsingu. Eftir vinsældir auglýsingarinnar, kom Cibrian fram í nokkrum auglýsingum. Þegar hann byrjaði í menntaskóla þá ákvað hann að setja leiklistarferil sinn á hilluna til þess að elta uppi hina ástríðu sína – íþróttir, og meðan hann var við nám við UCLA fótboltaprógrammið, meiðsli á fyrsta ári hans setti hann til hliðar og því ákvað hann að snúa sér að leiklistarferli sínum aftur. 

Í maí 2001 giftist Cibrian, Brandi Glanville en með henni á hann tvö börn. Skildu þau í júlí-ágúst 2009, eftir að uppkomst að Cibrian hafði átt ástarsamband við hina giftu samleikonu sína úr Northern Lights myndinni, LeAnn Rimes.  

Í apríl 2011 þá giftist Cibrian, LeAnn Rimes í Kaliforníu.

Ferill 
Cibrian kom fljótlega fram í nokkrum auglýsingum og stuttu á eftir, kom hann fram í, Kids Killing Kids. Þetta leiddi til þess að hann fékk hlutverk í The Young and the Restless og eftir það í þáttum á borð við: The Bold and the Beautiful, Baywatch Nights, Beverly Hills, 90210, Sabrina the Teenage Witch, Saved by the Bell: The College Years og Sunset Beach.

Cibrian lék einnig í sjónvarpsmyndum á borð við: Logan's War: Bound by Honor, Jackie's Back og í sjónvarps míníseríunni In the Beginning. Helstu kvikmyndirnar sem hann hefur leikið í eru: Living Out Loud, Say It Isn't So, But I'm a Cheerleader, The Cave og Not Easily Broken.

Árið 2006, þá varð Cibrian hluti af sjónvarpsseríunni Vanished um miðja seríuna. Seríunni var hætt við eftir aðeins níu þætti. Næsta ár eftir, var hann ráðinn til þess að leika Jason Austin í ósýndum þætti af Football Wives, bandaríska útgáfan af breska þættinum .

Cibrian hefur átt gestahlutverk í Samantha Who?, Dirty Sexy Money og Ugly Betty. Lék Jesse Cardoza í CSI: Miami frá 2009-2010.

Kvikmyndir og sjónvarp

Verðlaun og tilnefningar 
ALMA verðlaunin
2002: Tilnefndur sem besti leikari í sjónvarpsseríu fyrir Third Watch.
2000: Tilnefndur sem nýjasti leikarinn í dramaseríu fyrir Third Watch.

Soap Opera Digest verðlaunin
1999: Tilnefndur sem heitasta karlstjarnan fyrir Sunset Beach.
1998: Tilnefndur sem besti ungi leikari fyrir Sunset Beach.

Tlvísanir

Heimildir 
 
 http://www.cbs.com/primetime/csi_miami/bio/eddie_cibrian/bio.php

Tenglar 

 

Cibrian, Eddie
Bessastaðakirkja

Bessastaðakirkja er kirkja á Álftanesi og stendur nokkra tugi metra frá forsetasetrinu á Bessastöðum. Bygging núverandi kirkju hófst 1773 en hún var fullbyggð 1823. Þá lauk turnsmíðinni og hafði kirkjan þá verið hálfa öld í byggingu. Hún var þó vígð árið 1796. Kirkjan var reist úr grjóti sem tekið var úr Gálgahrauni.

Kirkja hefur staðið á Bessastöðum frá því um árið 1200 svo víst sé, en jafnvel allt frá kristnitöku um árið 1000. Steinkirkjan sem nú stendur var byggð utan um eldri timburkirkju sem síðan var rifin.

Tenglar 
Bessastaðakirkja á kirkjukort.net 
 Bessastaðakirkja; af Forseta.is 
 Bessastaðakirkja; grein í Lesbók Morgunblaðsins 1953
 Kirkjur konunga á Bessastöðum. Vigfús Guðmundsson, Kirkjuritið 1. janúar 1941, bls 30–37.

Kirkjur á Íslandi
Sveitarfélagið Álftanes
LoveStar

LoveStar er skáldsaga eftir Andra Snæ Magnason sem kom út árið 2002. Bókin fjallar um þau Sigríði og Indriða sem eru ástfangin hvort af öðru og efast um sannindi LoveStar sem er íslenskt stórfyrirtæki sem hefur á nokkrum árum náð að sölsa undir sig heiminn með því að finna leið til að beisla og nota ratvísi dýra. 

LoveStar fyrirtækið hefur markaðssett dauðann og komið skipulagi á ástina og reist risastóran skemmtigarð  í Öxnadal þar sem LoveStar blikkar yfir hraundranga. Höfuðstöðvar fyrirtækisins voru grafnar í fjöll og dranga í skemmtigarðinum. Blikkið yfir hraundranga kemur frá knippi  af gervihnöttum sem fyrirtækið lét kínverska geimfara binda saman.

Heimildir
 LoveStar (bokmenntaborgin.is) 
 LoveStar by Andri Snær Magnason,Worldliteraturetoday, July 2013 Book Reviews
Kalíumpermangant

Kalíumpermananganat er salt úr kalín, mangan og súrefni með formúlunni KMnO4. Það hefur verið notað til að sótthreinsa vatn. 

Sölt
Rel8

Rel8 er íslenskur gagnagrunnur frá árinu 2009 sem sýnir tengsl manna í stjórnmála- og viðskiptaheiminum. Eigandinn og hönnuður hans er Jón Jósef Bjarnason, en hann hóf gerð hans árið 2006. Vefurinn auðveldar mönnum að sjá tengsl manna við menn í sama flokki eða sömu viðskiptablokk og sömuleiðis fyrirtæki í þeirra eigu og/eða maka og ættingja. Um leið og Jón Jósef opnaði fyrir vefinn lokaði persónuvernd aðgang hans að fyrirtækjaskrá, en það gekk síðar til baka.

Tilvísanir

Tenglar 
 Heimasíða 
 Tengslavefurinn Rel8 í loftið á ný á laugardaginn. Bitastæðar viðbætur og nýjungar; af Eyjunni.is 15.12 2009 
 Skrúfað fyrir upplýsingar: Ríkisskattstjóri kannar persónuvernd vegna forrits um viðskiptatengsl; af Eyjunni.is 14.9 2009
 Ríkisskattstjóri heimilar Jóni aðgang að gagnagrunni; af Vísi.is 19. sep. 2009
 Ríkisskattstjóri biðst afsökunar; af Mbl.is 20.9. 2009
Guido Westerwelle

Guido Westerwelle (27. desember 1961 í Bad Honnef, Nordrhein-Westfalen, Þýskalandi - 18. mars 2016 í Köln, Nordrhein-Westfalen, Þýskalandi) var þýskur stjórnmálamaður og fyrrum utanríkisráðherra Þýskalands.

Westerwelle var frá 1994 til 2001 aðalritari Freie Demokratische Partei (FDP), sem þykir frjálshyggjusinnaður stjórnmálaflokkur. Frá 2001 til 2011 gegndi hann formennsku innan flokksins. Þá var Westerwelle einnig þingflokksformaður FDP flokksins á þýska sambandsþinginu frá 2006 til 2009 og á sama tíma var hann leiðtogi stjórnarandstöðunnar. Frá 28. október 2009 til 17. desember 2013 gegndi hann stöðu utanríkisráðherra í ríkisstjórn Angelu Merkel auk þess sem hann var varakanslari Þýskalands.

Westerwelle var lögfræðingur að mennt, en hann lauk doktorsprófi í lögum árið 1991. Hann var einnig þekktur sem fyrsti þýski stjórnmálamaðurinn á landsvettvangi, sem viðurkenndi samkynhneigð sína opinberlega.

Westerwelle lést árið 2016 úr hvítblæði, aðeins 54 ára gamall.

Tilvísanir

Westerwelle, Guido
Varakanslarar Þýskalands
Aldeyjarfoss

Aldeyjarfoss er foss í Skjálfandafljóti í Bárðardal. Fossinn er umkringdur stuðlabergi sem er hluti af hraunþekjunni Frambruna eða Suðurárhrauni. Hvíti litur jökulfljótsins þykir mynda skemmtilega andstæðu við dökkt bergið. Fallið er um 20 metrar.

Í og við björg fossins verpa fálkar, smyrlar, heiðagæsir, grágæsir og gulendur.

Heimildir

Tenglar 

Fossar á Íslandi
Þingeyjarsveit
Adam Rodríguez

Adam Michael Rodríguez (fæddur 2. apríl 1975) er bandarískur leikari sem er þekktastur fyrir hlutverk sitt sem Eric Delko í CSI: Miami.

Einkalíf 
Rodríguez fæddist í New York og er af kúbönskum og púertó rískum uppruna.   Hann stundaði nám við Clarkstown High School North í New York-borg, ásamt NFL leikmanninum Keith Bulluck, þaðan sem hann útskrifaðist árið 1993. Rodríguez ætlaði sér að verða atvinnumaður í körfubolta en eftir meiðsli í menntaskóla sneri hann sér að leiklistinni og kom fram í barnaleikhúsi í New York. Áður en hann gerðist leikari vann hann sem verðbréfamiðlari.

Rodríguez skiptir tímanum sínum á milli NY og LA, ásamt því að eiga hús í Púertó Ríkó.

Kom hann fram í tímaritinu People „Sexiest Man Alive“ og í spænska People-tímaritinu „25 Most Beautiful People“.

Ferill

Tónlistamyndbönd 
Rodríguez hefur komið fram í tónlistarmyndbandi Jennifer Lopez frá 1999 If You Had My Love, Busta Rhymes Respect My Conglomerate, Lionel Richie I Call it Love, á móti Nicole Richie, Melanie Fiona It Kills Me og 50 Cent Many Men, með Rory Cochrane. Einnig kom hann fram í Obama-myndbandinu, Yes We Can.

Sjónvarp 
Fyrsta sjónvarpshlutverk hans var árið 1997 í NYPD Blue. Hefur hann komið fram sem gestaleikari í þáttum á borð við Brooklyn South, Law & Order, Felicity, Roswell og Psych.Lék hann Bobby Talercio í Ugly Betty frá 2009-2010.

Árið 2002 var honum boðið hlutverk Eric Delko í CSI: Miami sem hann lék til ársins 2009.

Kvikmyndir 
Fyrsta kvikmyndahlutverk Rodríguez var árið 2000 í kvikmyndinni Details. Hefur hann síðan þá komið fram í kvikmyndum á borð við Keeper of the Past, Unknown, 15 minutes of Fame, Let the Game Begin og Magic Mike.

Kvikmyndir og sjónvarp

Verðlaun og tilnefningar 
ALMA verðlaunin
2008: Tilnefndur sem besti leikari í dramaseríur fyrir CSI: Miami.

Image verðlaunin
2010: Verðlaun sem besti leikari í aukahlutverki fyrir I Can Do Bad All by Myself.

Image Foundation verðlaunin
2005: Tilnefndur sem besti leikari í aukahlutverki fyrir CSI: Miami.

Tilvísanir

Heimildir 
 
 Ferilskrá Adam Rodriguez á CBS-CSI: Miami

Tenglar 
  Adam Rodriguez Bio at CBS - CSI: Miami 
 

Rodriguez, Adam
Þorbjörn loki Böðmóðsson

Þorbjörn loki Böðmóðsson var landnámsmaður í Austur-Barðastrandarsýslu og nam Djúpafjörð vestanverðan og Grónes til Gufufjarðar.

Samkvæmt Landnámabók var Þorbjörn sonur Böðmóðs úr Skut. Sonur Þorbjarnar var Þorgils, sem bjó á Þorgilsstöðum í Djúpafirði. Kollur sonur Þorgils giftist Þuríði Þórisdóttur Hallaðarsonar jarls í Orkneyjum, Rögnvaldssonar Mærajarls. Sonur þeirra var Þorgils, sem kvæntist Otkötlu Jörundardóttur, Atlasonar rauða, Úlfssonar skjálga, og Jörundur sonur þeirra átti Hallveigu Oddadóttur Ketilssonar gufu. Hvamm-Sturla var afkomandi þeirra.

Austur-Barðastrandarsýsla
Landnámsmenn á Íslandi